Nuwe organisasie bevorder kritiese denke in Afrikaans - Afrikaans.com
In Januarie 2018 luister Tersia du Plessis, uitvoerende beampte van die niewinsgewende organisasie DOEN, na Albie Sachs. Almal is bekommerd oor die toekoms van ons land en wonder wat die toekoms vir ons inhou. Dit laat Tersia die vraag vir regter Sachs vra: “Wat kan mens doen?” Sy antwoord, kort en kragtig: “Just do what YOU can.” En dit is hoe DOEN/Do iT in Junie 2019 ontstaan het.
As ma, vrou en aktivis is Tersia bang dat haar kinders sal moet landuit as ons nie begin om iets te DOEN nie. En die gras is ook nie noodwendig groener aan die ander kant nie.
Tersia is ’n ervare opvoeder en lees en luister wyd. Dit het haar tot die slotsom laat kom dat een van die hoofoorsake van baie van die probleme in ons land die algemene gebrek aan kritiese denkvaardighede is. So is kritiese denkers meer empaties, dink hulle meer kreatief en soek hulle aktief na oplossings vir alledaagse kwessies. Hulle leef positief en dink oor die gevolge van hul optrede.
Wat bied DOEN?
“Ons is deeglik bewus van die leemtes in die huidige skoolstelsel, wat strek van die kurrikulum tot die benutting van hulpbronne en kwaliteit van opvoeders.” – Tersia du Plessis
DOEN bied werkswinkels in lewens- en kritiese denkvaardighede by skole aan. Hul fokusgroep is tieners vanaf 12 tot 18 jaar. Groepe bestaan uit ’n maksimum van 20 persone. Tydens die werkswinkels word jongmense geïnspireer en bemagtig om ingeligte, verantwoordelike en denkende lede van hulle gemeenskappe te word. Alhoewel die organisasie nie uitsluitlik gefokus is op Afrikaanse gemeenskappe nie, ondersteun hulle meertaligheid en spesifiek die belangrikheid van moedertaalonderrig.
Tydens die werkswinkels word Sokratiese vraagstelling ingespan en word praktiese voorbeelde uit die alledaagse lewe gebruik. Vrae soos:
Waarom is dit gevaarlik om te teks en bestuur?
Hoe weet ek watter nuus ek kan vertrou?
Is alle opinies geldig en hoe hanteer ek diegene wie se opinies van my eie verskil?
Hoe moet ek sosiale media bestuur?
Hoe reageer ek op kritiek?
DOEN jy wat JY kan?
Wat kan jy of jou onderneming doen om ’n beter Suid-Afrika daar te stel? Sluit aan as lid van DOEN; borg ’n werkswinkel; maak ’n donasie; vertel mense van DOEN; word ’n fasiliteerder. Kortom, begin vandag nog DINK en DOEN!
Gaan kyk hier vir meer inligting.